**Аб’яднанне па інтарэсах “Фарбы творчасці”**

Настаўнік: Сцёпіна Таццяна Гарыеўна

Тэма:“Снегапад”.

Нетрадыцыйныя тэхнікі малявання. Маляванне пакамячанай паперай

Мэта: Фарміраванне ўмення выкарыстоўваць нетрадыцыйныя тэхнікі малявання .

Задачы:

1. пазнаёміць з паслядоўнасцю выканання зімовага пейзажа пры дапамозе пакамячанай паперы;
2. практыкаваць ва ўменні састаўляць розныя адценні колераў;
3. замацаваць зрокавыя ўяўленні аб характары сілуэту дрэў;
4. развіваць назіральнасць, пачуцце кампазіцыі;
5. выхоўваць любоў да прыроды.

Абсталяванне: гуашавыя фарбы, пэндзлікі, стаканчыкі – “непралівайкі” з вадой, лісты белай паперы, палітра.

Ход заняткаў

1. Арганізацыйны момант. Праверка гатоўнасці да заняткаў

* Пачынаюцца вашы любімыя заняткі. Сядайце ўсе, хто гатоў да заняткаў. Успомнім, людзьмі якіх прафесій мы працуем на занятках ? (Мастакамі, скульптарамі, афарміцелямі, дызайнерамі). Сёння мы таксама будзем працаваць мастакамі і крыху…чараўнікамі.

1. Паведамленне тэмы заняткаў.

* Так – так, чараўнікамі, таму што тэма нашых заняткаў “Снегапад ”. Вы пераканаецеся, што зімовы пейзаж незвычайны, чароўны. А дапамогуць нам у гэтым пераканацца лісты звычайнай белай паперы. Як вы думаеце, ці можна намаляваць пры дапамозе скамячанай паперы? Менавіта гэтаму сёння на занятках мы будзем вучыцца.

1. Работа па ўспрыманню зімовага пейзажу ў паэзіі.

* Адгадванне загадак

Са страхі морква вісіць, да зямлі не дастане, паху не мае, зімой вырастае.   
*(Лядзяш)*

Без рук малюе, без зубоў кусае.   
*(Мароз)*

Ляцяць птушкі без крылаў, а сядаюць без ног.   
*(Сняжынкі)*

* У апавяданнях, вершах зіму часта называюць чараўніцай. Зараз я прачытаю адзін з такіх вершаў і вы адкажаце, чаму яе так называюць?

Крануў ветрык дрэвы-і сняжынкі-зоры

Вальсам закружылі, паплылі ў прасторы.

Над зямлёю танчаць белыя пушынкі,

З ветрыкам гуляюць зоркі-весялінкі.

І ўсё ніжай-ніжай долу ападаюць,

Бы пялюшкай белай землю спавіваюць.

Коўдрай накрываюць усе палі і гоні,

Ды шапочуць ціха, з траўкамі гамоняць.

Быццам калыханку перад сном спяваюць,

Вясны дачакацца ім яны жадаюць.

(Адказы дзяцей)

* Давайце ўспомнім,якія колеры пераважаюць зімой у прыродзе ? (блакітны, сіні, фіялетавы, ружовы, белы).

Малайцы! Вы вельмі ўдала падабралі зімовыя колеры.

1. Практыкаванне “Фарбы зімы”.

* Мы назвалі зімовыя колеры. А зараз паспрабуем паказаць іх на палітры.

Вучні састаўляюць розныя адценні шэрага, блакітнага, ружовага колераў ад самага светлага да цемнага шляхам паступовага дабаўлення і змешвання на палітры.

*Звяртаецца ўвага на тое, што перад тым, як набраць новую фарбу, асабліва белую, пэндзлік трэба добра прамыць.*

1. Практычная работа “Снегапад”.

* Давайце ўспомнім, што такое пейзаж. ( гэта жанр выяўленчага мастацтва (ці асобныя творы гэтага жанру), у якім асноўным прадметам выявы з'яўляецца прырода.)
* Мы навучыліся састаўляць розныя адценні зімовых колераў, успомнілі, што такое пейзаж. Прыйшла пара папрацаваць мастакамі-чараўнікамі.

*Вучні атрымліваюць лісты белай паперы.*

Заданне: дапамагчы Зіме пры дапамозе фарбаў и скамячанай паперы зачараваць дрэвы, зрабіць іх зімовымі.

* Дзеці малююць фон ( чым бліжэй неба да лініі гарызонту, тым святлейшы колер, снег на лініі гарызонту амаль белы. Чым бліжэй да краю, тым цямнейшы колер)
* Фізмінутка
* Маляванне лесу па лініі гарызонта (вертыкальнымі рухамі )
* Маляванне елачак (Пры размяшчэнні елак звяртаецца ўвага на тое, што дрэвы, размешчаныя бліжэй (ніжэй) большыя па памеру і ярчэйшыя па колеру. Па меры аддалення прадметы становяцца як бы меншымі і бляднейшымі.)
* Падрыхтоўка белай фарбы ў палітры
* Падрыхтоўка скамячанай паперы
* Маляванне скамячанай паперай :воблакі, снег на елках

1. Размяшчэнне малюнкаў на дошцы
2. Вынікі заняткаў
3. Рэфлексія.